# **Po cestách evanjeliovej zrelosti (7) Mt 16,24-28**

**24** Vtedy povedal Ježiš svojim učeníkom: „Ak niekto chce ísť za mnou, nech zaprie sám seba, vezme svoj kríž a nasleduje ma. **25** Lebo kto by chcel zachrániť svoj život, stratí ho, a kto by stratil svoj život pre mňa, nájde ho. **26** Veď čo osoží človeku, ak získa hoci celý svet, ale uškodí svojmu životu? Alebo čo dá človek na výmenu za svoj život? **27** Lebo Syn človeka príde v sláve svojho Otca so svojimi anjelmi a vtedy odmení každého podľa jeho skutkov. **28** Amen, hovorím vám, že niektorí z tých, čo tu stoja, určite neokúsia smrť, kým neuvidia Syna človeka prichádzať v jeho kráľovstve.“

1. Na ceste hľadania kresťanskej zrelosti sa v meditácii tohto evanjeliového textu opäť, ako minule, oprieme o komentár veľkého duchovného učiteľa Origena (184-253). Ako teda správne rozumieť Ježišove pozvanie nasledovať ho, ktoré adresuje svojím učeníkom?

2. *Týmito slovami*, píše Origenes, *Ježiš poukazuje na to, že nasledovať ho sa nedá na základe normálnych ľudských hodnôt*. Teda nielen preto, lebo mi je sympatický, že obdivujem múdrosť niektorých jeho podobenstiev a podobne. Origenes pokračuje: *Zapiera sám seba ten, kto zničí svoj predchádzajúci život, ktorý bol ... napríklad plný telesnej žiadostivosti a teraz je v čistote a podobne. Niekto by však mohol namietať, že ten, kto sa považuje za Kristovho nasledovníka síce zaprel seba ako nespravodlivého, ale, keďže sa označuje ako Kristov nasledovník, vyhlasuje sa vlastne za spravodlivého.* Origenes však na túto námietku dáva jasnú odpoveď: *ten, čo zaprel sám seba nevyznáva svoju spravodlivosť, ale nakoľko Kristus je naša spravodlivosť, tak vyznáva Krista.*

3. Toto je veľmi dôležitý bod zrelosti kresťana: nech by sa mi čokoľvek podarilo, nech by som zvíťazil nad svojimi hriechmi a uvedomoval si, že žijem čnostným životom, vždy potrebné si uvedomiť, že toto nie je z mojej sily, ale to je Kristovo víťazstvo vo mne. Lebo, keby ma on nezavolal nasledovať ho, nikdy by som neobjavil tento nový život, ktorý mi viera ponúka. *A aj ten, čo našiel múdrosť*, podčiarkuje Origenes, *tým, že nadobudol múdrosť, vyznáva Krista.*  Ak teda máme aj nejaké poznanie a zvádzalo by nás to predkladať ho iným ako našu vlastnú skúsenosť a múdrosť, mali by sme to všetko predkladať ako niečo, čo nás naučil Kristus.

4. Takto všetko to, čo žijeme, náš spôsob života, naša múdrosť, by malo byť vyznávaním Krista. Origenes píše: *Som presvedčený, že každý skutok dokonalého človeka je svedectvom o Ježišovi Kristovi, a že zrieknutie sa každého hriechu je to zapretie seba, ktoré nás privádza na cestu nasledovania Ježiša. Takýto človek sa ide dať ukrižovať s Kristom, berie na seba svoj kríž a nasleduje toho, ktorý nesie svoj kríž pre nás, ako o tom píše evanjelista Ján:  Niesol si kríž a šiel na miesto nazývané Lebka, po hebrejsky Golgota.****18****Tam ho ukrižovali. Tento Ježiš podľa Jána je ten, ktorý nesie svoj kríž pre nás, zatiaľ čo ten podľa Matúša, Marka a Lukáša poukazuje na to, že tento kríž mu niesol aj Šimon z Cyrény. Šimon teda reprezentuje nás, ktorí sme prijali kríž pre Ježiša, zatiaľ čo Ježiš nesie svoj kríž pre nás. Takto môžeme porozumieť kríž dvomi spôsobmi: jedno porozumenie je vidieť Šimona, ktorý nesie kríž, druhé je vidieť Ježiša, ktorý si sám nesie kríž.* Takto Origenes naznačuje ako evanjeliá učia, že Kríž je niečo, čo si nesie Kristus sám a zároveň je to aj niečo, čo máme niesť my, ale nikdy to nie je náš vlastný kríž, je to vždy niečo, čo je spojené s Kristom a jeho krížom.

5. Origenes pokračuje: *K tomu, aby sme pochopili, čo znamená zaprieť sám seba, sa mi vidí veľmi vhodné uviesť výrok sv. Pavla, ako to pochopil on: Nežijem už ja, ale žije vo mne Kristus (Gal 2,20 ) Toto sú slová toho, ktorý už zaprel sám seba. ... Zaprieť sám seba, zomrieť, to sa dá rôznymi spôsobmi, ale kresťan má len jeden: smrť na kríži. Preto všetci tí, čo zomierajú hriechu (Rim 6) zomierajú ako ukrižovaný: bol som ukrižovaný s Kristom (Gal 2,19 ) nemám sa čím iným chváliť ako krížom Ježiša Krista, v ktorom je svet ukrižovaný pre mňa a ja pre svet (Gal 6,14 ).*

Kiež by sme teda s pomocou tohto výkladu hlbšie porozumeli, čo znamená zaprieť sám seba a nasledovať Krista.

6. V závere našej meditácie sa ešte pozrime na verš 28, (*Amen, hovorím vám, že niektorí z tých, čo tu stoja, určite neokúsia smrť, kým neuvidia Syna človeka prichádzať v jeho kráľovstve.*“) ktorý nezriedka vzbudzuje mnohé otázky. Origenes má na jeho interpretáciu veľmi zaujímavé riešenie. V prvom rade berie tieto slová v súvislosti s tým, čo po nich nasleduje. A to, čo nasleduje je udalosť premenia, na ktorú sú pozvaní len traja z jeho učeníkov. Preto Origenes komentuje: *Zaiste tí, ktorí boli s Ježišom, neboli hodni všetkého rovnakým spôsobom. Aj medzi tými, čo sú v úzkom spoločenstve s Ježišom sú rozdiely. Tu je vysvetlenie toho, že nie všetci, ale len niektorí z nich boli blízko neho, keď sa premenil na Hore tábor a tam uvideli jeho slávu. Videli ju ešte pred svojou smrťou.*

*Vskutku,* pokračuje Origenes, *nie vždy keď prichádza Logos (=Slovo, Ježiš), je viditeľný ako prichádzajúci vo svojom kráľovstve. Začiatočníci ho môžu vidieť bez slávy, bez veľkosti, ba môžu považovať jeho slová za slabšie než iné ľudské slová. Oni by mohli povedať: Vidíme ho, že „*nemá podoby ani krásy, aby sme hľadeli na neho, a nemá výzoru, aby sme po ňom túžili“ *(*Iz 53,2*). Logos (Ježiš) má teda svoju kráľovskú hodnosť, ktorú začiatočník objaví, keď obsiahne všetky jeho slová, uvidia ju niektorí z tých, ktorí sú okolo neho, tí, ktorí sú schopní nasledovať ho na vysoký vrch, kam ich on predchádza. Tam na vysoký vrch prichádza Peter, nad ktorým pekelné mocnosti nemajú moc a synovia Hromu, ktorí sa zrodili z Božieho slova, lebo Boží hlas hrmí (Žalm 18,14:* Pán z neba zahrmel a zaznel hlas Najvyššieho:; 29,3: Hlas Pánov nad vodami; zahrmel Boh veleby, Pán nad veľkými vodami!*) Toto sú ľudia, ktorí neokúsia smrť.*

7. Vidíme, že Origenes predkladá veľmi zaujímavú meditáciu tohto veršu a ponúka svojim poslucháčom i nám cestu, aby sme prešli od začiatočníkov k dokonalosti, aby sme sa podobali na Petra Jakuba a Jána a usilovali sa byť medzi tými, ktorí uvidia Ježišovu slávu skôr než zomrú, už za tohto života. Nech tieto jeho meditácia posilnia na ceste pôstu a pomôžu nám zomrieť s Kristom, aby sme žili novým životom, teda, aby Kristus žil v nás.

Otázky:

1. Som dostatočne vďačný za to, že si ma Ježiš povolal alebo si niekedy pripustím, že som vlastne dobrý?

2. Uvedomujem si v tomto pôstnom období, že skutky pokánia ma majú priviesť k tomu, aby som žil ako Kristus, lepšie, aby Kristus žil vo mne?

3. Mám túžbu vidieť Ježišovu slávu ako Peter, Jakub a Ján?

4. Som schopný vidieť Ježiša a jeho kráľovstvo v tejto spletitej dobe?